CELEX: C2006/010/51
Language: el
Date: 2006-01-14 00:00:00
Title: Υπόθεση Τ-388/05: Προσφυγή της  20ής Οκτωβρίου 2005  — Grünheid κατά Επιτροπής

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/26
            
         Προσφυγή της 20ής Οκτωβρίου 2005 — Grünheid κατά Επιτροπής
   (Υπόθεση Τ-388/05)
   (2006/C 10/51)
   Γλώσσα διαδικασίας: η γαλλική
   Διάδικοι
   
      Προσφεύγουσα: Sabine Grünheid (Overisje, Βέλγιο) (εκπρόσωπος: E. Boigelot, avocat)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας:
   
               —
            
            
               να ακυρωθεί η απόφαση της 6ης Οκτωβρίου 2004, που επιδόθηκε στις 18 Νοεμβρίου 2004, καθό μέρος αναφέρεται στην κατάταξη της προσφεύγουσας στον βαθμό Α*8, καθώς και κάθε παράγωγη ή σχετική με αυτήν πράξη·
            
         
               —
            
            
               να ακυρωθεί η διορθωθείσα απόφαση της 6ης Ιουλίου 2005, που επιδόθηκε στις 12 Ιουλίου 2005, η οποία κατατέθηκε στις 18 Φεβρουαρίου 2005 με αριθμό R/162/05·
            
         
               —
            
            
               να καταδικαστεί η καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα, η οποία προσελήφθη ως υπάλληλος από την Επιτροπή το 2003, προσβάλλει με την προσφυγή της την οριστική της κατάταξη στον παλαιό βαθμό Α7, νυν Α*8. Υποστηρίζει ότι, λαμβανομένης υπόψη της επαγγελματικής πείρας που είχε πριν από την πρόσληψή της και που, όπως ισχυρίζεται, ήταν μεγαλύτερη των 12 ετών, έπρεπε να είχε καταταγεί στον βαθμό Α6, νυν Α*10.
   Προς στήριξη της προσφυγής της, η προσφεύγουσα προβάλλει παράβαση του άρθρου 31, παράγραφος 2, του Κανονισμού Υπηρεσιακής Καταστάσεως, όπως ίσχυε πριν την 1η Μαΐου 2004, των αποφάσεων της Επιτροπής περί των κριτηρίων που εφαρμόζονται κατά το διορισμό σε βαθμό, του διοικητικού οδηγού περί κατατάξεως των νέων υπαλλήλων, καθώς και πρόδηλο σφάλμα εκτιμήσεως. Επιπλέον, επικαλείται παραβίαση της αρχής της ίσης μεταχειρίσεως, καθόσον η Επιτροπή είχε προβεί στο παρελθόν σε κατάταξη υπαλλήλων με λιγότερα ή τα ίδια προσόντα σε ανώτερο βαθμό. Τέλος, η προσφεύγουσα επικαλείται παραβίαση της αρχής της δικαιολογημένης εμπιστοσύνης και του καθήκοντος αρωγής.